text: ৫০ লাখ টাকা অনুদান পেল লতিফা শফি মহিলা কলেজ – sonalysylhet.com
  ৫০ লাখ টাকা অনুদান পেল লতিফা শফি মহিলা কলেজ
  প্রকাশিত: ৪:৩১ অপরাহ্ণ, ফেব্রুয়ারি ৯, ২০২০
  দক্ষিণ সুরমা উপজেলার লতিফা শফি চৌধুরী মহিলা ডিগ্রি কলেজের উন্নয়নে ৫০ লাখ টাকা অনুদানের ঘোষণা দিয়েছেন কলেজের প্রতিষ্ঠাতা সাবেক এমপি শফি আহমদ চৌধুরী।
  রোববার (৯ ফেব্রæয়ারি) কলেজে এক বর্ণাঢ্য অনুষ্ঠানে তিনি এই অনুদানের ঘোষণা দেন।
  ইতিমধ্যে তার ব্যক্তিগত পক্ষ থেকে দেয়া এক কোটি টাকা ব্যয়ে কলেজে একটি ৫ম তলা একাডেমী ভবন নির্মিত হচ্ছে। এই ভবন নির্মাণ কাজ সম্পন্ন করতে তিনি আরো ৫০ লাখ টাকা অনুদানের ঘোষণা দেন।
  কলেজের বার্ষিক সাংস্কৃতিক অনুষ্ঠান চড়ুইভাতির সমাপনী অনুষ্ঠানে বক্তৃতাকালে শফি আহমদ চৌধুরী বলেন, 'আমার পরিবারের স্বপ্নের প্রতিষ্ঠান এই কলেজ। আর শিক্ষাকে আমি ব্যবসার ক্ষেত্র হিসেবে দেখি না। এ জন্যেই নিজের ঘাম আর শ্রমের টাকা বিলিয়ে দিয়ে এলাকার মেয়েদের উচ্চ শিক্ষিত করার প্রচেষ্ঠা চালিয়ে যাচ্ছি।'
  তিনি বলেন- আজ এই কলেজ থেকে উচ্চ শিক্ষা নিয়ে মেয়েরা নানাভাবে বিকশিত হচ্ছে। সিলেটের ৫ উপজেলার প্রত্যন্ত অঞ্চল থেকে এসে মেয়েরা এখানে উচ্চ শিক্ষা গ্রহণ করছে। তিনি এই কলেজের উন্নয়নে সরকারের পৃষ্ঠপোষকতার আহ্বান জানান।
  কলেজ অধ্যক্ষ আমিরুল আলম খানের সঞ্চালনায় অনুষ্ঠানে বিশেষ অতিথি ছিলেন- কলেজের কো-ফাউন্ডার বিশিষ্ট সাংস্কৃতিক ব্যক্তিত্ব বেগম লতিফা চৌধুরী, শফি আহমদ চৌধুরীর পুত্রবধু সুমনা চৌধুরী, মোগলাবাজার থানার ওসি আক্তার হোসেন এবং দক্ষিণ সুরমা প্রেসক্লাব সভাপতি জাহাঙ্গীর আলম মুশিক।